**Jasličková slávnosť s poklonou – námet**

Scénka pred poklonou Ježišovi v jasličkách

Postavy: rozprávač, Ježiš, Anička, starček, Lenka, Jozef, Mária, recepčná, dievčatko, otec, lekár.

Úvod: Pieseň

Rozprávač:(pred jasličkami) Pane, môj Bože. Si väčší ako svet a stal si sa dieťaťom. Narodil

si sa v maštaľke v Betleheme – uprostred zvierat. Prečo si sa nenarodil teraz – v tejto

dobe? Máme hotely. Tvojej matke by dali nocľah. Máme nemocnice. Mal by si lekársku

starostlivosť. Sú astronomické observatória – učeníci by ľuďom oznámili, prečo sa zjavila

nová hviezda.

Máme internet. Milióny ľudí by sa v jednej chvíli dozvedeli, že si sa narodil. Máme televíziu.

Všetci by ťa mohli hneď aj vidieť.

Máme časopisy. Mnohí by si ich kúpili, aby mohli prečítať o tvojom tajomnom narodení. Ale

máme i otvorené srdce, aby do neho vstúpil Boží syn?

Hudba alebo pieseň

**Prvé dejstvo**

Anička: Deduško, prečo sa musel Ježiško narodiť v chudobnej maštaľke?

Starček: Preto, lebo nikto z ľudí ho nechcel prijať a bola to určite vôľa Božia.

Anička: Keby sa Ježiško narodil dnes, ja by som mu dala svoju postieľku.

Lenka: ...a ja by som mu ukázala všetky darčeky.

Starček: Ale dievčatá. Veď Ježiško sa narodí každé Vianoce. Rodí sa v srdci človeka, ktorý sa

na to dobre pripraví, ktorý ho miluje a očakáva.

Anička: A keby sa Ježiško narodil dnes, prijali by ho ľudia inak ako pre 2000 rokmi?

Lenka: Chcela by som to vidieť...

Starček: Tak sa na to poďme pozrieť.

**Druhé dejstvo**

Jozef: Mária, pozri prišiel nám doporučený list.

Mária: (otvára list) „Z dôvodu sčítania ľudu dostavte sa do rodného mesta."

Jozef: Mária, to bude ťažké... Teraz, keď čakáš dieťatko.

Mária: Jozef, aj keď to bude ťažké, musíme ísť....

Jozef: Je neskoro večer, už ani autobusy nechodia...

Mária: Pôjdeme peši. Možno, že nás niekto zvezie...

Jozef: Mária, bude to dlhá a namáhavá cesta...

Mária: Neboj sa Jozef, Pán Boh je vždy s nami.

Hudba alebo pieseň

**Tretie dejstvo**

Výstup 1:

Jozef: To bola ťažká cesta. Nikto nás nechcel odviesť.

Mária:Ale vďaka Bohu, došli sme šťastne.

Jozef: Teraz musíme čo najskôr nájsť nocľah. Si iste veľmi unavená. Tu je nejaký hotel.

Skúsme, či nás príjmu, i keď nemáme s čím zaplatiť...

Jozef recepčnej: Sme veľmi unavení z dlhej cesty. Chceli by sme sa ubytovať. Stačí malá

izba na jednu noc.

Recepčná: Pravdaže, nech sa páči.

Jozef: Ale my nemáme čím zaplatiť...

Recepčná: Žiaľ. Takto vás nemôžem ubytovať. Ak nevyúčtujem od vás čiastku, zajtra ma šéf

vyhodí z práce. Dovidenia.

Mária: Poď Jozef, skúsime poprosiť u obyčajných ľudí.

Hudba alebo pieseň

Výstup 2:

Jozef: Je doma otecko?

Dievčatko: Áno, hneď ho zavolám. Oteckóóó...

Jozef: Hľadáme nocľah na dnešnú noc. Izbu v hoteli si nedokážeme zaplatiť. Nikoho tu

nepoznáme, moja žena čaká dieťa. Prosím vás, mohli by ste nás prichýliť?

Otec: Noo???

Dievčatko: Pravda otecko, veď máme sedem izieb. Moja izba, spálňa, jedáleň, salón, dve

hosťovské izby a ešte i obývačka.

Otec: (nahnevane)Ale my nie sme hotel. Izieb máme práve toľko, koľko potrebujeme.

Dievčatko: Ale, otecko, veď by mohli spať v mojej izbičke. Aspoň tá teta. Veď čaká

bábätko...

(Jozef a Mária odchádzajú)

Otec: Čo to má znamenať? Pozri, akí sú chudobní a z cesty zaprášení.... Mysli na mamu. Stále

musí čistiť drahé koberce a hádam nebudú spať v tej drahej fínskej spálni? A keď čaká dieťa,

nech idú do nemocnice.

Mária: Muž s kamenným srdcom. Je mi ťažko, Jozef... Skúsme ešte nemocnicu, možno nás

tam príjmu...

Hudba alebo pieseň

Výstup 3:

Jozef: Aha, tu je. Tu nás určite príjmu.

Lekár: Prosím, čo si prajete?

Jozef: Mohli by ste nás prijať na noc? Manželka čaká dieťa a nemáme kde prenocovať...

Lekár: Prosím si vašu kartu poistenca.

Jozef: Akú kartu poistenca? Nijakú nemáme...

Lekár: Naša nemocnica nie je nocľaháreň pre tulákov. Máte vôbec predstavu, čo nás stojí

jedna noc?

Mária: Naozaj sa u vás nič nenájde? Som v požehnanom stave.

Lekár: Vážená pani, na to ste mali myslieť skôr. Dnes sú na to rôzne prostriedky.

Mária: Jozef, poďme, dnes ľudia žijú len pre peniaze... V akej dobe to vlastne žijeme?

Hudba alebo pieseň

**Meditácia a poklona pred jasličkami**

Rozprávač:(pri jasličkách) Pane, môj Bože. Ani dnešná doba sa nelíši od tej, v ktorej si prišiel

na svet ako malé dieťa. Podobne ako vtedy, aj dnes má človek málo miesta v srdci pre svojho

blížneho. Nie každý túži po tom, aby sa v jeho srdci narodila Láska. Aj dnes si ľudia pre

tebou zatvárajú srdcia.

Ale ty predsa prichádzaš. Prichádzaš, lebo nás miluješ...

Hudba alebo pieseň

Deti postupne prekladajú svoje modlitby:

* Ježišu, prišiel si k nám, keď nadišla plnosť času. Poslal ťa Otec. Od počiatku to sľúbil, že pošle svojho syna, aby zachránil všetkých.
* Proroci predpovedali, že sa narodíš v Betleheme. Prišiel si medzi svojich, ale neprijali ťa...
* Ježišu, tvoje narodenie je tajomné. Neprišiel si, aby ti slúžili, ale aby si ty slúžil. Chcel si byť sluhom, služobníkom trpiacich.
* Ježišu, my si myslíme, že keď by sme ťa uvideli, uverili by sme. Ty nám však hovoríš, že blahoslavení sú tí, ktorí nevideli a uverili.
* Ježišu, chceme presvedčiť seba, že keby si teraz prišiel na svet, nemal by si toľko ťažkostí.
* Nebol by problém s tým, aby ťa prijali. Ale koľkí okolo nás sú bez domova a nemá ich kto prijať.
* Ježišu, čo by dnes pre nás znamenala jedna hviezda naviac? Kráčal by niekto za ňou bez istoty, kam dôjde? Asi ťažko. Vedci by jej dali nové meno a zaznačili by ju do hviezdnej mapy. To by bolo všetko.
* Ježišu, chceme byť o všetkom informovaní, televízia by iste informovala o niečom nezvyčajnom. Čo z toho? Narodenie dieťaťa v maštaľke nie je celou pravdou o tebe. Ty si Boží Syn, ty si bol predpovedný prorokmi, ty si prišiel, aby si vstúpil do našich životov a zachránil nás.
* Ježišu, na stránkach internetu je veľa rôznych senzácií. Čo sa tam dočítame o tebe? Ak vieme správne vyberať, môžeme sa dočítať veľa, môžeme čítať Božie slovo, môžeme sa modliť spolu s inými. Ale ani to nestačí, ak sa nemodlíme s tými, ktorých máme okolo seba a s tými, ktorí sú v našej farnosti.
* Preto sme dnes prišli ako kresťania, ktorí majú živú vieru a ktorí nosia v srdci teba, Pane, ktorý si našim Kráľom, našim Bohom, Mesiášom, Spasiteľom a Vykupiteľom. Amen.

Hudba alebo pieseň

Spracovala: Božena Nemčíková